奉和御製九天司命降臨
作者：夏竦
朝代：宋

paragraphs: 緝熙綿宇肅邊疆，蕃祉紛綸顯阜昌。
真馭告期通夢寐，嚴宸精意潔壇場。
青煙漏上盈中禁，碧輦宵分下彼蒼。
照地輝光蒙鶴燄，靄人嘉氣雜蕭薌。
峒山順拜鴻儀展，太古靈源密命揚。
載仰金姿唯睟穆，稍瞻雲躅更輝煌。
曉霞微動觚稜峻，絃月斜明玉瑱方。
丹鳳卷旗嚴藻衞，綠車旋軫向仙鄉。
春褀渙汗均流慶，睿唱昭迴紀降祥。
萬國頌聲皆載路，巍巍馨烈邁成康。